PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Priekšlikuma pamatojums un mērķi

ES valstu vai to valdību vadītāji 2020. gada 10. martā uzsvēra, ka attiecībā uz Covid-19 pandēmiju ir vajadzīga kopīga Eiropas pieeja. Komisija 2020. gada 16. martā pieņēma paziņojumu, kurā tika ieteikts uz laiku ierobežot nebūtiskus ceļojumus no trešām valstīm uz ES+ zonu. ES līderi, pamatojoties uz Komisijas ieteikumu, 2020. gada 17. martā vienojās par koordinētu rīcību pie ārējām robežām. Pēc minētās vienošanās visas ES dalībvalstis (izņemot Īriju) un Šengenas asociētās valstis (turpmāk “dalībvalstis”) pieņēma valstu līmeņa lēmumus, lai īstenotu ceļošanas ierobežojumu. Kopš tā laika šā ierobežojuma beigu termiņš ir ticis pagarināts vairākas reizes.

Komisija 2020. gada 11. jūnijā pieņēma paziņojumu, kurā tika ieteikts ceļošanas ierobežojuma termiņu pagarināt līdz 2020. gada 30. jūnijam un izklāstīta pieeja, kā no 2020. gada 1. jūlija pakāpeniski atcelt ierobežojumu attiecībā uz nebūtiskiem ceļojumiem uz ES. Komisija 26. jūnijā pieņēma priekšlikumu Padomes ieteikumam par ierobežojumu nebūtiskiem ceļojumiem uz ES.

Padome šo ieteikumu pieņēma 2020. gada 30. jūnijā. Kopš tā laika tas ir grozīts piecas reizes – 2020. gada 16. jūlijā, 30. jūlijā, 7. augustā, 22. oktobrī un 17. decembrī –, lai atjauninātu I pielikumā iekļauto to trešo valstu sarakstu, attiecībā uz kurām var atcelt ierobežojumu nebūtiskiem ceļojumiem uz ES. No sākotnējā 15 valstu saraksta ir svītrotas 8 valstis, un tam ir pievienota viena valsts – Singapūra; tādējādi kopējais to valstu skaits, no kurām vajadzētu būt iespējamam nebūtiskam ceļojumam uz ES, pašlaik ir 8 valstis (un 2 īpašie administratīvie valsts reģioni).

Rudenī epidemioloģiskā situācija Eiropas Savienībā pasliktinājās un, parādoties jauniem Covid-19 variantiem, tā ir kļuvusi vēl nestabilāka. Pirmais Komisijas atbildes solis šādas situācijas attīstības apstākļos bija Komisijas 2020. gada 22. decembra Ieteikums par koordinētu pieeju ceļošanai un transportam, reaģējot uz Apvienotajā Karalistē novēroto SARS-COV-2 variantu.

Kā norādīts Komisijas 2021. gada 19. janvāra paziņojumā “Vienotība Covid-19 apkarošanā”, pateicoties inovatīvai zinātnei un ievērojamiem politiskiem un rūpnieciskiem centieniem, darbs, kas parasti prasa desmit gadus, ir paveikts desmit mēnešu laikā, un, veicot ātru masveida vakcināciju, miljoniem eiropiešu tagad tiks vakcinēti pret Covid-19.

Taču kamēr inficēšanās gadījumu skaits pieaug un līdz brīdim, kad vakcinācija būs veikta pietiekamā apjomā, lai pandēmija atkāptos, jāsaglabā modrība, ierobežošanas pasākumi un jāveic sabiedrības veselības kontrole. ES un dalībvalstīm jārīkojas tūlīt, lai ierobežotu risku, ka sāksies trešais, iespējams, spēcīgāks inficēšanās vilnis, kam raksturīgi jau visā Eiropā sastopamie vīrusa jaunie, lipīgākie varianti.

Šie jaunie vīrusa varianti ir reāls un nopietns iemesls bažām. Pašlaik nav pierādījumu, ka šie varianti izraisa smagāku slimības gaitu, bet šķiet, ka tie ir par 50–70 % lipīgāki. Tas nozīmē, ka vīruss var izplatīties vieglāk un straujāk, tādējādi palielinot darba apjomu jau tā pārslogotajām veselības aprūpes sistēmām. Tas, visticamāk, ir viens no iemesliem, kāpēc pēdējo nedēļu laikā lielākajā daļā dalībvalstu ievērojami pieaudzis inficēšanās gadījumu skaits.

Tādējādi ceļošana arī turpmāk būs īpaši problemātiska. Kamēr epidemioloģiskā situācija nebūs ievērojami uzlabojusies, cilvēkiem vajadzētu stingri ieteikt nedoties nebūtiskos ceļojumos, jo īpaši uz augsta riska zonām un no tām.

•Saskanība ar spēkā esošajiem noteikumiem konkrētajā politikas jomā

Šā ieteikuma mērķis ir īstenot spēkā esošos noteikumus politikas jomā, jo īpaši attiecībā uz personu pārbaudēm un ārējo robežu šķērsošanas efektīvu uzraudzību.

•Atbilstība pārējiem Savienības politikas virzieniem

Šis ieteikums ir saskaņā ar citām Savienības politikas jomām, tostarp tām, kas attiecas uz ārējām attiecībām un sabiedrības veselību.

Ieteikumā minētie kritēriji attiecas uz vidējo ES 14 dienu paziņoto gadījumu rādītāju 2020. gada 15. jūnijā, savukārt Padomes Ieteikumā par koordinētu pieeju brīvas pārvietošanās ierobežošanai sakarā ar Covid-19 pandēmiju, kas pieņemts 2020. gada 13. oktobrī, ir izmantoti papildu kritēriji, proti, testēšanas rādītājs un pozitīvo testu īpatsvara rādītājs.

Padomes 2020. gada 13. oktobra ieteikumā izmantotie kritēriji atspoguļo jaunākos zinātniskos ieteikumus, un arī Padomes ieteikums par nebūtiskiem ceļojumiem uz ES būtu jāpārskata, ņemot tos vērā. Tā kā pastāv atšķirības starp ES pilsoņu un ES pastāvīgo iedzīvotāju tiesībām brīvi pārvietoties, no vienas puses, un tiesībām ieceļot no trešām valstīm, no otras puses, Padomes 13. oktobra ieteikumā noteiktās robežvērtības nevar piemērot automātiski. Tomēr Padomes 13. oktobra ieteikumā izklāstītie kritēriji un procedūras var noderēt par orientieri arī šābrīža kontekstā.